Source: http://hir3.hu/temak/auto-motor/regisztracios_ado-1660.htm
Timestamp: 2019-07-23 14:26:13+00:00

Document:
auto-motor - regisztracios ado-1660 - hir3.hu
Az új tanév 8,5 százalékos diákhitel-kamattal indul
Az új tanév 8,5 százalékos diákhitel-kamattal indul, a felvehető összegek nem változtak; továbbra is legfeljebb havi 50, az államilag finanszírozott képzésben tanulók havi 40 ezer forintot kérhetnek - mondta Őri András, a Diákhitel Központ Zrt. szóvivője. Megjegyezte, hogy még soha nem volt ilyen alacsony a kamat. Januárban a válságot megelőző szintre, 9,5 százalékra csökkent, majd július elsején 8,5 százalékra mérséklődött. A szóvivő felhívta a figyelmet arra, hogy aki már az első, október 15-én esedékes kifizetésből részesülni szeretne, az minél hamarabb iratkozzon be a tanintézetbe.
A Szonda Ipsos szerint nincs változás a pártok közti erőviszonyokban
A Szonda Ipsos felmérése szerint nem változtak jelentősen a pártok közötti erőviszonyok augusztusban, a Fidesznek továbbra is jelentős előnye van. A közvélemény-kutató elemzésében rámutatott: a biztos pártválasztók körében a Fidesz augusztusban 61 százalékon állt, ugyanúgy, mint júliusban, az MSZP pedig három hónapja nem veszített és nem nyert újabb választókat, továbbra is 18 százalék szavazna a baloldali pártra. Erősödött viszont a Jobbik, a biztos pártválasztók 15 százaléka voksolna rájuk, ha most hétvégén lennének a választások. Az LMP támogatottsága az elmúlt hónaphoz képest nem változott, továbbra is 4 százaléknyi voksot kapnának a biztos pártválasztók körében.
Michael Douglas súlyos torokrákja ellenére optimista
Bízik a gyógyulásban - mondta el Michael Douglas hollywoodi filmsztár David Letterman keddi tévéműsorában, amelynek nézőit megdöbbentette, amikor elárulta, hogy milyen előrehaladott állapotban diagnosztizálták torokdaganatát. A színész a rá váró nyolchetes kemoterápiás és sugárkezelés első hetén van túl. A rákos daganat a torka fölött helyezkedik el, ami azt jelenti, hogy jók a kilátásai. Legalább 80 százalék vagy még több az esély a gyógyulásra - mondta a színész.
2010.09.01. 10:45
Magyarország pályázik a 2015-ös vizes vb-re
A Magyar Úszó Szövetség (MÚSZ) a szeptember 1-jei határidő előtt benyújtotta jelentkezését a 2015. évi úszó, vízilabda, műugró, műúszó és nyíltvízi úszó világbajnokság megrendezésére. A nemzetközi szövetség (FINA) szabályzata értelmében csak azok pályázhatnak a vb-re, akik időben jelentkeznek - ugyanakkor ezen nyilatkozat esetleges későbbi visszavonása még nem jár semmiféle retorzióval. A Magyar Úszó Szövetség az elmúlt öt esztendőben négy Európa-bajnokságnak adott otthont: két felnőtt Eb-nek (2006, 2010), egy rövidpályás Eb-nek (2007, Debrecen) és egy ifjúsági kontinensbajnokságnak (2005).
2010.09.01. 10:30
A főkapitány-helyettes beszélt Gyurcsánnyal az MTV-ostrom alatt
Szabadfi Árpád országos főkapitány-helyettesként kétszer beszélt telefonon Gyurcsány Ferenc akkori miniszterelnökkel a tévészékház 2006-os ostroma alatt. Erről maga a rendőrtábornok számolt be a parlament 2002 és 2010 közötti jogsértéseket vizsgáló albizottságának szerdai ülésén. Szabadfi Árpád elmondta, hogy az ostrom napján, 2006. szeptember 18-án, késő este - "mikor megindultak a drámai események" - a kormányfő felhívta és tájékoztatást kért tőle, és utasítást ugyan nem adott a rendőrségnek, de általánosságban megfogalmazta azt az elvárást, hogy az MTV székházát minden törvényes eszközzel védjék meg.
Hajdu Jánost nevezték ki terrorelhárítási főigazgatónak
A Terrorelhárítási Központ főigazgatójává nevezte ki szerdai hatállyal a miniszterelnök Hajdu Jánost. A Fidesz volt biztonsági igazgatóját, akit a belügyminiszter júniusban nevezett ki miniszteri biztosnak a Terrorelhárítási Központ létrehozásával kapcsolatos feladatok ellátására, a hét elején nevezte ki rendőr dandártábornokká Schmitt Pál köztársasági elnök. A Terrorelhárítási Központ létrehozásáról szóló, augusztusban közzétett rendelet szerint a központ az ország egész területére kiterjedő illetékességgel rendelkező, a rendészetért felelős miniszter irányítása alatt működő költségvetési szerv, mely védi a miniszterelnököt és a köztársasági elnököt is.
2010.09.01. 10:15
Ballack marad a német futballválogatott kapitánya
Eldőlt a hetek óta vitatott kérdés: Michael Ballack marad a német labdarúgó-válogatott kapitánya - jelentette szerdán reggel a Deustchlandfunk rádióállomás. Joachim Löw szövetségi kapitány a nap folyamán közli a sajtóval a döntést, ám a DLF értesülése szerint a Chelsea-től a nyáron Leverkusenbe "hazatért" középpályás kapott bizalmat a szakvezetőtől. Mindazonáltal a pénteken Belgium ellen esedékes első Eb-selejtezőn nem ő, hanem Philipp Lahm viseli majd a karszalagot. Ennek oka az, hogy Ballack kondíciója és formája - a májusban az angol kupadöntőn elszenvedett súlyos sérülés következtében - még nem a régi. Emiatt valószínűleg nem is lép majd pályára a sorozat nyitányán.
2010.09.01. 08:45
Bűnös múltú lakásokat keresnek a kispénzű vásárlók Tajvanon
"Gyilkosságos lakást keresek" - így keres valaki egy internetes hirdetésben otthont a tajvani fővárosban, ahol a rendkívüli módon megemelkedett ingatlanárak miatt keresnek "bűnös múltú", ezért olcsóbb ingatlant a kisebb pénzű vásárlók. A lakosság zöme ugyanis babonás félelemmel iszonyodik egy olyan háztól, lakástól, melyben megöltek valakit, mert tart az áldozat kísértetének ártó hatásától. Annyira komolyan veszik ezt - az ingatlanárat számottevően befolyásoló tényezőt - Tajvanon, hogy törvény kötelezi az eladót annak bevallására: követtek-e el az adott lakásban gyilkosságot vagy öngyilkosságot. Akik elhallgatják az igazságot, akár börtönbe is kerülhetnek, de bírságot biztosan kiszabnak rájuk.
A le nem adott ajánlószelvényeket meg kell semmisíteni
Az októberi önkormányzati választásra összegyűjtött, de a választási bizottságnak át nem adott ajánlószelvényeket hétfő 16 óráig meg kell semmisíteniük a gyűjtőknek a választási eljárásról szóló törvény értelmében. Az önkormányzati választásra jelölteket és megyei listát péntekig, szeptember 3-ig lehet bejelenteni az illetékes választási bizottságnál. A törvény szerint az összegyűjtött, de le nem adott ajánlásokat szeptember 6-án 16 óráig meg kell semmisíteni, és az erről készített jegyzőkönyvet szeptember 9-én 16 óráig be kell nyújtani a választási bizottságnak.
2010.09.01. 08:30
Ismét visszakerült a kórházba Gábor Zsazsa. A magyar származású hollywoodi hírességet kedden szállították kórházba, miután férje Frederic von Anhalt Bel Air-i otthonukból riasztotta a mentőket. Állapota azóta stabilizálódott. A 93 éves színésznő a hónap közepén már kórházban volt, de onnan hazaengedték, miután felső testéből két vérrögöt távolítottak el. Az orvosok még egy májműtétet is javasoltak, a művésznő és férje azonban úgy döntött, hogy erre már nem vállalkoznak. Gábor Zsazsa - akinek előzőleg feladták az utolsó kenetet - akkor azt hangoztatta, hogy élete hátralévő részét otthonában kívánja eltölteni.
2010.09.01. 07:45
Blair: "Tudtam, hogy Brown katasztrófa lesz"
"Tudtam, hogy Brown katasztrófa lesz" - e kijelentéssel harangozza be évek óta feszült figyelemmel várt, szerdán megjelenő memoárját Tony Blair, aki abból sem csinál titkot, hogy egykori pénzügyminisztere és későbbi utódja "megőrjítette" őt. A volt brit miniszterelnök, aki három évig dolgozott a kézzel írott, 700 oldalas köteten, az "Utazás" címet viselő könyvben a szerdai londoni sajtó által közölt bőséges kivonatok szerint felfedi: Gordon Brown, aki hosszas hatalmi huzakodás után 2007 nyarán követte őt a miniszterelnöki székben, "nehéz, néha őrjítő" ember.
A gdanski körzeti bíróság helyt adott a Walesa elleni vizsgálatnak
A gdanski körzeti bíróság úgy foglalt állást, hogy vizsgálható az a vád, amely szerint a Szolidaritás lengyel szakszervezeti szövetség 30 évvel ezelőtti alapítója, a Nobel-békedíjas volt államfő, Lech Walesa annak idején állítólag együttműködött az egykori kommunista belbiztonsági szolgálattal (SB). A bíróság hangsúlyozta, hogy magával a váddal nem, csupán azzal foglalkozott, hogy az állítás vizsgálható-e.
Obama: véget ért az amerikai csapatok harci küldetése Irakban
Az amerikai csapatok harci küldetése Irakban véget ért - jelentette be a Fehér Ház Ovális Irodájából közvetített beszédében kedd este Barack Obama. Az elnök rámutatott hogy az amerikai nép legfontosabb küldetése most a gazdaság helyreállítása. Az amerikai elnök élő televíziós üzenetében nem beszélt győzelemről, és elismerte, hogy az Egyesült Államok súlyos árat fizetett a hétéves háborúért. Barack Obama kijelentette, hogy az Egyesült Államok fenn kívánja tartani és meg kívánja erősíteni vezető szerepét ebben a fiatal évszázadban.
2010.09.01. 07:30
Ma reggel becsengetnek mintegy 1,3 millió diáknak
A ma reggeli becsengetéssel véget ér a közel két és fél hónapos nyári vakáció, megkezdődik a 2010/2011-es tanév. A tanév június 15-ig tart és 183 tanítási napból áll. Az őszi szünet október 30-tól november 7-ig, a téli szünet december 22-től január 2-ig, a tavaszi szünet április 21-től 26-ig, míg a jövő nyári szünet június 16-tól augusztus 31-ig tart. Az oktatási államtitkárság közlése szerint nappali rendszerben mintegy 1,3 millió diák ül az iskolapadba, az óvodásokkal együtt ősztől 1.661.870-en járnak közoktatási intézményekbe; a felnőttoktatásban további 71-75 ezer felnőtt vesz részt.
2010.09.01. 07:15
Putyinnak nincs mobilja
Vlagyimir Putyin orosz kormányfőnek nincs mobiltelefonja, az otthonit pedig soha nem veszi fel. A miniszterelnök ezt a Nornikel norilszki rézöntődéjében mondta el, amikor az ottani munkásokkal beszélgetett. Megkérdezték tőle többek között, hogy van-e nála fotó a csládjáról, s hogy milyen mobilt használ. Putyin azt mondta, családi kép mindig van nála, és a levéltárcájában hordja. Mobilja pedig nincs, mert megállás nélkül csöngene sőt, az otthoni telefont sem veszi fel soha - tette hozzá.
2010.08.31. 22:00
Az MSZP megtámadja a közszolgálati médiumokról szóló törvényt az Ab-n
Az MSZP a hétvégén megtámadja az Alkotmánybíróságon a már elfogadott, a közszolgálati médiumokról szóló törvényt - mondta Lendvai Ildikó volt pártelnök kedden az ATV Egyenes Beszéd című műsorában. A politikus elmondta: a médiát érintő törvények közül már van olyan, amelyet elfogadott a Parlament, "ez leginkább a közszolgálati médiumok függetlenségét gyilkolja halálra, mert az irányító testületekben teljesen egyoldalú kormánytöbbséget biztosít, kilenc évre bebetonozza az embereket". Ez ellen fordulnak az Alkotmánybírósághoz; a kifogás szövege már meg is van, hétvégén nyújtják azt be - tette hozzá.
Schmitt Pál: Magyarországon ma új lelkület járja át a közösségeket
Hiszek benne, hogy Magyarországon ma új lelkület járja át a közösségeket; bizakodóbb, reménykedőbb - mondta Schmitt Pál köztársasági elnök kedden Sümegen, a városi tanévnyitó ünnepségen mintegy ezer diák és felnőtt jelenlétében. Ez előbb-utóbb magával hozza a megbecsülést, visszaállítja jogaiba az örök értékeket, a rendet, és a tisztességet az élet minden területén - hangsúlyozta Schmitt. "Igen, az oktatás területén is" - tette hozzá a köztársasági elnök, hangsúlyozva, hogy "kiművelt emberfők kellenek, hittel teli új magyar generációk". A köztársasági elnök szerint az elmúlt években ugyanis az iskolák, a pedagógusok gyakran érezhették úgy, hogy "kísérleteznek velük".
2010.08.31. 21:30
Kétszáz éves pezsgőt mentenek ki a Balti-tengerből
Megkezdődött annak a hetven palack kétszáz éves pezsgőnek a kiemelése a Balti-tengerből, amelyet a tengerfenéken fedeztek fel a finn Aland-szigeteknél. "Mindent összevetve, úgy tűnik a világ legöregebb pezsgőit mentjük ki éppen" - jelentette ki kedden Rainer Juslin az autonóm Aland-szigetek kormányzati illetékese. Mint közleményében leírta: az egyenként több tízezer euró értékűre becsült palackok ötvenméteres mélységben pihennek a tengerfenéken. A rendkívüli leletre júliusban bukkantak rá a finn felségterületen dolgozó norvég búvárok. A tökéletes állapotúnak ítélt palackok a feltételezések szerint abból a szállítmányból származhattak, amelyet XVI. Lajos francia király küldött az orosz uralkodóháznak.
Obama gratulált a katonáknak az iraki "jól elvégzett munkához"
"Gratulálok önöknek a jól elvégzett munkához! Az ország nagyra becsüli önöket" - jelentette ki az Irakot megjárt amerikai katonáknak Barack Obama elnök a texasi Fort Blissben. "Még mindig sok az elvégzendő munka, hogy biztosítsuk magunknak Irak hatékony partnerségét" - jelentette ki ugyanakkor az elnök, aki közép-európai idő szerint szerda hajnalban, a Fehér Házból élőben közvetített beszédében jelenti be az amerikai csapatok iraki harci küldetésének befejezését. Az elnök a texasi bázison emlékeztetett rá, hogy Afganisztánban még "kemény harc, kemény csapás" vár a csapatokra. A Fort Blissben állomásozó erők adták az Irakban harcoló nehézpáncélos egységek derékhadát.
2010.08.31. 21:15
Vízilabda Eb: győzött a magyar női válogatott az olimpiai bajnok Hollandia ellen
Egy góllal, 9-8-ra nyert a magyar női vízilabda-válogatott az olimpiai bajnoki címvédő hollandok ellen kedden, a zágrábi Európa-bajnokságon. A hölgyek csoportmeccseinek nyitónapján három negyeden át magabiztosan, jól védekezve játszott Petrovics Mátyás csapata, amely a negyedik negyedben figyelmetlenül kezdett, pillanatok alatt 7-6-ra felzárkóztak a hollandok, de aztán 9-6-ra megint elhúzott a magyar válogatott, amely egy gólt a végén is megtartott előnyéből. A második mérkőzését csütörtökön a spanyolokkal játssza az együttes. A csoport másik mérkőzésén: Spanyolország-Németország 12-10.
2010.08.31. 21:00
Rendőrök lövése végzett a pozsonyi ámokfutóval
Rendőrgolyó végzett azzal az ámokfutóval, aki hétfőn Pozsony Dévényújfalu (Devínska Nová Ves) nevű városrészében hét embert gyilkolt meg - jelentették be kedden Pozsonyban, felülírva a korábbi öngyilkossági verziót. "A boncolás kimutatta, hogy Lubomír Harmant egy rendőr lőtte le. A halálos lövés a tettest mellkasának bal oldalán érte" - ismertette a boncolás eredményét Daniel Lipsic szlovák belügyminiszter. Az országos rendőrfőkapitány szavaiból az derült ki, hogy a 48 éves férfit valamelyik rendőr halálosan megsebesítette, de még volt ereje arra, hogy fegyverét maga ellen fordítsa, "valószínűleg azért, hogy lerövidítse szenvedését". Hozzátette: a rendőrök parancsot kaptak a lövöldöző férfi likvidálására.
2010.08.31. 20:30
Sukoró-ügy: őrizetbe vették Tátrai Miklóst, az MNV Zrt. volt vezérigazgatóját
Őrizetbe vették Tátrai Miklóst, a Magyar Nemzeti Vagyonkezelő Zrt. (MNV) volt vezérigazgatóját, akit a Sukoró-ügy kapcsán különösen jelentős vagyoni hátrányt okozó hűtlen kezeléssel és más bűncselekményekkel gyanúsítanak. A Központi Nyomozó Főügyészség közleménye szerint T. Miklós volt vezérigazgató mellett az MNV Zrt. volt értékesítési igazgatóját is őrizetbe vette a rendőrség. Cs. Zsoltot bűnsegédlettel gyanúsítják. A főügyészség munkatársai házkutatást tartottak az említettek lakásaiban - ahol okiratokat és számítógépeket foglaltak le -, majd gyanúsítottként hallgatták ki őket az úgynevezett sukorói földcsere ügyében.
2010.08.31. 20:15
FAO: kétéves csúcson az élelmiszerek ára
Emelkedett világszerte az élelmiszerek ára augusztusban, már a harmadik egymást követő hónapban: az ENSZ Élelmezési és Mezőgazdasági Szervezete, a FAO globális árindexe kétéves csúcsra szökött fel. A FAO élelmiszerár-indexe - amely a havi globális árváltozásokat rögzíti egy meghatározott élelmiszercsoportból álló kosár alapján - 175,9 pont volt, 2008 szeptembere óta a legmagasabb. A FAO egyidejűleg úgy vélte, hogy az idei globális búzatermés 646 millió tonna lesz. Ez 5 százalékkal kisebb a tavalyinál, elsősorban amiatt, hogy az aszály miatt szerényebb búzatermés várható Oroszországban.
2010.08.31. 20:00
Nyolc lakást adtak át az árvízkárosultaknak Felsőzsolcán
Az észak-magyarországi térség árvíz által leginkább sújtott településén, a Miskolchoz közeli Felsőzsolcán Matolcsy György nemzetgazdasági miniszter adta át azt a nyolclakásos lakóparkot, amely elsőként készült el az árvízkárosultaknak. A Nemzeti Összefogás Fuvarozói Fórum felajánlásából alig több mint egy hónap alatt épült fel a felsőzsolcai családok számára tervezett lakópark, és kedden vehették birtokba azok az árvízkárosultak, akik csak rászorultsági alapon juthattak új otthonhoz.
Szijjártó: elfogadhatatlan, ha bárki a törvényen felül helyezi magát
Elfogadhatatlan, ha bárki törvényen felül, vagy kívül helyezi magát, ezért a kormány eddig is mindent megtett, és ezután is mindent megtesz annak érdekében, hogy akiket jogsérelem ér, bizalommal fordulhassanak a bűnüldöző szervekhez és az igazságszolgáltatáshoz - írta Németh Sándornak, Hetek című lap alapító-főszerkesztőjének Orbán Viktor miniszterelnök szóvivője. A miniszterelnök szóvivőjének levelét kedden ismertette az index.hu hírportál. Szijjártó az Orbánnak küldött levélre reagált, amelyben a lap vezetése tájékoztatta a miniszterelnököt a munkatársait a Magyar Szigeten ért atrocitásokról.
2010.08.31. 19:45
Megdőlt az országos és a budapesti hidegrekord
Megdőlt az augusztus utolsó napján mért országos és budapesti hidegrekord: Sopronban 12 Celsius fokot, Budapesten 13,2 fokot mértek - mondta Kolláth Kornél, az Országos Meteorológiai Szolgálat munkatársa kedden az MTI-nek. Korábban 1989-ben, Pécsen mértek 13,7 fokot és ugyancsak 1989-ben Budapesten 14,3 fokot ezen a napon.
2010.08.31. 19:30
Fidesz: rendőrségi feljegyzés készült az Ignácz-jelentés alapján
A Fidesz szerint a Magyar Nemzet keddi számában ismertetett rendőrségi dokumentumok azt bizonyítják, hogy a rendőrségen - az Ignácz-jelentés alapján - egy "összességében korrektnek nevezhető" jelentés született a 2006. szeptember 18-ai tévéostrom során elkövetett "szakszerűtlenségekről". Gulyás Gergely, a 2006-os eseményeket vizsgáló országgyűlési albizottság fideszes elnöke sajtótájékoztatóján emlékeztetett: eddigi ismereteik alapján az Ignácz-jelentésben olvasható szakszerűtlenségeknek semmilyen következménye sem volt, azonban most kiderült, hogy a rendőrségen is úgy érezték, hogy vizsgálatra szoruló súlyos - bűncselekmény gyanúját felvető - cselekmények történtek.
2010.08.31. 17:45
Dzurinda: megvan a szlovák megoldás a kettős állampolgárság problémájára
A szlovák külügyminiszter szerint Pozsony megtalálta a megoldást a magyarországi kettős állampolgárság "problémájára". "Már néhány hete intenzív párbeszédet folytatok Daniel Lipsic belügyminiszterrel. Úgy érzem, megtaláltuk a végleges megoldást. Egyelőre nem beszélek róla, nehogy rosszat cselekedjek" - jelentette ki Mikulás Dzurinda abban az interjúban, amelyet kedden hozott nyilvánosságra a pozsonyi SITA hírügynökség. A miniszter hozzátette, hogy elképzelése megvalósításához meg kell nyernie az egész kormánykoalíció támogatását.
2010.08.31. 17:30
Korrigált a forint árfolyama
Délutánra korrigálta nap közben elszenvedett veszteségeit a forint. Délután negyed ötkor az eurót 285,71 forinton jegyezték a bankközi kereskedelemben, szemben a hétfő délutáni 283,37 forinttal. Kedden a forint egészen 287,75 forintos euró jegyzésig gyengült. A dollárt 224,43 forinton jegyezték 1,2742 dolláros euró árfolyam mellett. Az eurót 1,2900 svájci frankon is jegyezték, ami a valaha elért leggyengébb árfolyama. A forinttal szemben 222,79-es jegyzésen állította be árfolyamrekordját a svájci frank. A svájci frankot délután negyed ötkor 220,69 forinton jegyezték, míg hétfőn délután négy órakor 218,02 forinton. A kereskedők szerint a folyamatok nemzetközi hatásokat tükröznek.
2010.08.31. 17:00
Keita 2014-ig hosszabbított az FC Barcelonánál
Seydou Keita 2014-ig meghosszabbította eredetileg 2012-ig szóló szerződését az FC Barcelona labdarúgócsapatánál. A spanyol bajnoki címvédő klub keddi bejelentése szerint a 30 éves mali középpályás kontraktusát a folytatásban minden évben megújítják annak függvényében, hogy hány mérkőzésen lépett pályára az adott szezonban. Keita kivásárlási árát 100 millió euróban határozta meg a katalán egyesület. "A harmadik évemet kezdem itt, és bár már mindent megnyertem, újra és újra győzni akarok a csapattal" - idézte a játékost a Barca honlapja.
2010.08.31. 16:45
MSZP: a kormánynak felelős gazdaságpolitikát kell folytatnia
A devizahitelesek érdekében a kormánynak felelős gazdaságpolitikát kell folytatnia - mondta Katona Tamás, az MSZP elnökségi tagja. Hozzátette: a szocialista párt felszólítja a kormányt, hogy "dilettáns" politikájával ne veszélyeztesse annak a több mint egymillió családnak az egzisztenciáját, akiknek deviza alapú hitelük van. Kovács László, az MSZP alelnöke a sajtótájékoztatón arról beszélt, hogy amit Orbán Viktor miniszterelnök a nagyköveti értekezleten hétfőn mondott, az "nem nagyon fedte a tényleges helyzetet".
2010.08.31. 16:15
Egy lille-i közigazgatási bíróság romák kitoloncolását akadályozta meg
A lille-i rendőr-főkapitányság azzal az indokkal akart hazatoloncolni Romániába egy roma csoportot, hogy a romák veszélyeztetik a közrendet. A felperes ügyvédje szerint ezt a hatóság azzal toldotta meg, hogy a romák "koszosak". A közigazgatási bíróság azonban megakadályozta az intézkedést, és azt az ítéletet hozta, hogy meg kell semmisíteni a kitoloncolást elrendelő végzést - a döntés négy másik romániai cigány korábbi kitoloncolási ügyére is vonatkozott. A bíró egy tavalyi ítéletre hivatkozott, amelynek értelmében egy terület elfoglalása nem veszélyezteti a közrendet. A mostani esetben a három roma a város közelében lévő, kiürített telepen élt.
Négy átfogó módosító indítványt nyújtott be az úgynevezett "médiaalkotmányhoz" a fideszes L. Simon László. A parlament kulturális bizottságának elnöke egyebek mellett pontosítaná a válaszadási jogról és a nyilatkozat visszavonásának jogáról szóló részeket. L. Simon László keddi budapesti sajtótájékoztatóján elmondta: több, a sajtószabadságról és a médiatartalmak alapvető szabályairól szóló javaslathoz korábban benyújtott módosító indítványát visszavonta, és kedden négy komplex módosító javaslatot nyújtott be.
2010.08.31. 16:00
Az OÉT mielőbbi összehívását sürgetik a szakszervezetek és a munkaadók
A szakszervezetek és a munkaadók is azt szeretnék, hogy a kormány mielőbb hívja össze az Országos Érdekegyeztető Tanácsot (OÉT), mivel lassan négy hónap telt el a legutóbbi tanácskozás óta. Borsik János, az Autonóm Szakszervezetek Szövetségének elnöke kedden az MTI-nek hangsúlyozta: a kormány - annak ellenére, hogy tagja az OÉT-nek - négy hónapja nem hajlandó részt venni az OÉT munkájában. A kormány írásbeli konzultációt kezdeményez az oldalak képviselőivel az OÉT további működésének koncepciójáról.
2010.08.31. 15:45
Tízezernél több ajánlószelvényt gyűjtött az MSZP Fejér megyében
Tízezernél több ajánlószelvényt gyűjtött össze az MSZP Fejér megyében; ötezret kedden le is adott a megyei területi választási bizottságnál. Az összegyűjtött ajánlószelvényeknek azért csak a felét adták le, "mert meg akarták kímélni a választási bizottságot a felesleges munkától" - mondta Horváth András, a párt megyei szövetségének elnöke. A szocialistáknak a megye csaknem valamennyi településén van önálló jelöltjük, néhány helységben pedig az ottani civil szervezetek jelöltjét támogatják az önkormányzati választásokon. A tízezer lakosnál népesebb városokban a képviselőjelöltek mellett saját polgármesterjelöltet is állítottak, illetve a civil szervezetek jelöltje mögé sorakoznak fel.
2010.08.31. 15:00
Morientes felhagy a labdarúgással
A Real Madrid korábbi sokszoros spanyol válogatott labdarúgója, Fernando Morientes bejelentette, hogy befejezi pályafutását. A 34 éves csatár hétfői nyilatkozatában azt mondta, visszautasította a lehetőséget, hogy pályára lépjen a portugál Sporting Lisboa színeiben, s inkább már azokat az ajánlatokat mérlegeli, amelyeket tévékommentátori munkára kapott Mexikóból, Katarból és Dubajból. Morientes a nemzeti válogatottban - 1998 és 2007 között - 47 ízben szerepelt, 27 gól szerzett, ezzel a negyedik a spanyolok örökranglistáján.
2010.08.31. 14:45
Megugrottak a magyar törlesztésbiztosítási díjak
Hatheti csúcsra emelkedett kedden kora délutánra Londonban azoknak a biztosítási tranzakcióknak a díjszabása, melyek a magyar adósságtörlesztés leállásának kockázatára köthetőek. A szakértők ezt a magyar miniszterelnök, Orbán Viktor azon hétfői kijelentésére vezették vissza részben, hogy a Nemzetközi Valutaalappal (IMF) kötött megállapodás egy kölcsönszerződés volt, nem pedig gazdaságpolitikai együttműködés, továbbá arra, hogy a heti kincstárjegy aukción a múlt héten és kedden is magasabb hozam alakult ki.
Fenntartja álláspontját a vád és a védelem a Gotovina-perben
Továbbra is súlyos börtönbüntetést kér Ante Gotovina horvát tábornokra a volt Jugoszlávia területén elkövetett háborús bűnöket vizsgáló Nemzetközi Törvényszék ügyészsége, míg a védelem szerint fel kell menteni őt és társait a vádak alól. Gotovinát, a törvényszék elé került legmagasabb rangú egykori horvát katonai parancsnokot és két társát - Ivan Cermak és Mladen Markac tábornokokat - az ügyészek elsősorban azért az 1995-ös hadműveletért teszik felelőssé, amely miatt 200 ezer szerb elmenekülni kényszerült horvátországi lakhelyéről, a Krajinából.
Paris Hiltont kábítószer-birtoklással vádolják
Kábítószer-birtoklással vádolják a hatóságok Paris Hilton amerikai hírességet. A rendőrség a hét végén Las Vegas területén állította meg az autójában utazó szálloda-örökösnőt és egyik barátját, mert marihuána szagát érezték. Az ellenőrzés során a 29 éves fotómodell és színésznő táskájában kokaint találtak, ezért rövid időre őrizetbe vették. Ügyvédje azzal védekezett, hogy a táska nem a hírességé, Paris Hilton pedig azt mondta, rágógumicsomagnak hitte a szert. A People magazin meg nem erősített értesülései szerint október 27-én kell bíróság elé állnia.
2010.08.31. 14:30
Gyulay Zsolt a Hungaroring Sport Zrt. új elnök-vezérigazgatója
Gyulay Zsolt kétszeres olimpiai bajnok kajakozó, a Magyar Olimpiai Bizottság alelnöke lett a Hungaroring Sport Zrt. új elnök-vezérigazgatója. Palik László távozó elnök a kedden, a Hungaroringen megtartott sajtótájékoztatón a hír bejelentésekor családi okokkal indokolta távozását, mert a jövőben szeretne több időt tölteni feleségével és két kiskorú gyermekével. Halasi Tibori, a többségi állami tulajdonú Hungaroring Zrt. felügyeletét ellátó Nemzeti Fejlesztési Minisztérium államtitkára, a Magyar Nemzeti Vagyonkezelő elnökének tájékoztatása szerint a Hungaroring Zrt. közgyűlése egyhangúlag döntött Gyulay kinevezése mellett. A 46 éves Gyulay megbízatása augusztus 31-től szól.
2010.08.31. 14:15
Fitch: a befektetők zöme aggódik az euró jövője miatt
Az európai adósságpiaci szereplők zöme szerint nem elég az euróövezet hosszú távú életképességéhez a tavasszal létrehívott pénzügyi stabilitási mechanizmus - áll a Fitch Ratings kedden Londonban ismertetett új negyedéves felmérésében, amely szerint erőteljesen nőttek a befektetői aggodalmak az európai bankok hitelképességével kapcsolatban is.
A gyermekek 20 százalékát fenyegeti a szegénység az unióban
Az Európai Unióban több mint százmillió gyermek és fiatal tartozik a 18 éven aluli korosztályhoz. E csoportnak legalább 20 százalékát fenyegeti állandó jelleggel a szegénység, a mostani gazdasági válság hatására pedig még ennél is többen szembesülhetnek ezzel a veszéllyel - olvasható a gyermekszegénységről közzétett tájékoztatóban. A dokumentum szerint a jövedelem- és gyermektámogatások csökkentése, az oktatást, az egészségügyet, a gyermekvédelmet és a regionális fejlesztést érintő megszorítások komoly hatással vannak a lakosság e kiszolgáltatott csoportjára.
A séta hasznos lehet a rák megelőzésében
A séta hasznos lehet a rák megelőzésében: brit kutatók szerint a szigetországban évente 10 ezer emlő- és bélrákos eset lenne elkerülhető, ha az emberek többet gyalogolnának. Egészségügyi szakemberek már régóta állítják, hogy a fizikai aktivitás révén megőrizhető az egészséges testsúly és csökkenthető a rákbetegség kockázata. A testmozgás a vélekedések szerint hasonló módon csökkenti a rák veszélyét, ahogy hatással van a hormonszintekre is. A World Cancer Research Fund rákkutatási szervezet közleménye szerint Nagy-Britanniában 4600 bélrákos, és ötezer mellrákos eset lenne megelőzhető, ha az emberek többet mozognának, például gyalogolnának.
2010.08.31. 14:00
Szeptember közepétől több gyulladásgátló és fájdalomcsillapító lesz vényköteles
Több gyulladásgátlót és fájdalomcsillapítót csak recept ellenében lehet kiváltani szeptember 15-től; a jövő hónap közepétől a ketoprofen hatóanyagot tartalmazó készítmények lesznek vénykötelesek. Ilyen hatóanyagot tartalmaz például az Algoflex, a Fastum gél, a Keplat gyógyszeres tapasz és a Ketospray is. Módosul az alkalmazási előírás és a betegtájékoztató is. Három éve szintén több közkedvelt fájdalomcsillapító tabletta - többi között az Algopyrin, a Quarelin, a Demalgon - lett vényköteles, azok metamizol és amidazofen hatóanyaga miatt.
2010.08.31. 13:45
Bár a közhangulat optimista Magyarországon, a háztartások egyre kevesebb napi fogyasztási cikket vásárolnak a GfK Hungária hazai kiskereskedelem helyzetéről készült első féléves jelentése szerint, amelyet kedden sajtótájékoztatón ismertettek. A háztartások által napi fogyasztási cikkekre kiadott összeg a Kereskedelmi Analízisek legfrissebb eredményei szerint 2010 első félévében az infláció ellenére is fél százalékkal csökkent az előző év hasonló időszakához képest. Kozák Ákos, a GfK Hungária igazgatója elmondta: bár a háztartások fogyasztása az idén kisebb mértékben csökken, mint tavaly, még mindig negatív tartományban marad, a kiskereskedelem és a fogyasztás valós növekedése 2011-től várható.
2010.08.31. 13:30
Tíz százaléknyi fővárosi ajánlószelvény hiányzik a Jobbiknak
A Jobbik kedd délig a főpolgármester-jelöléshez szükséges ajánlószelvények több mint 90 százalékát tudta összegyűjteni. Staudt Gábor, a párt jelöltje kedden arra kérte a két főpolgármester-jelöltnél több alternatívát óhajtó választókat, hogy a Jobbik számára töltsék ki ajánlószelvényeiket a péntek délután 4 órai határidőig. A politikus szerint ugyanis az LMP az eddigi nyilatkozatok alapján már "esélytelen" a főpolgármester-jelölésre, és nem szeretnék, ha a Jobbik sem tudna jelöltet állítani "néhány száz ajánlás" miatt. A képviselő hangsúlyozta továbbá, hogy szerinte a "demokrácia végét" jelentené, ha a választók kizárólag a Fidesz és az MSZP jelöltjei közül választhatnának októberben.
Trezeguet a spanyol újoncnál folytatja
David Trezeguet, a Juventus világ- és Európa-bajnok francia labdarúgója a spanyol élvonal újoncához, a Hercules együtteséhez szerződött. "Meg akarom ismerni a spanyol bajnokságot. Ez egy fontos pont a karrieremben, ugyanolyan izgatott vagyok, mint amikor a Juventushoz igazoltam" - mondta a támadó. A 32 éves Trezeguet tíz szezont játszott a torinói alakulatban, amellyel két bajnoki címet nyert, ráadásul 170 találatával a klub történetének legjobb külföldi góllövőjeként távozott.
2010.08.31. 12:45
Nem zárták ki a Debrecent az Európa Ligából
Az Európa Labdarúgó Szövetség (UEFA) tizenötezer eurós pénzbüntetéssel sújtotta a Debrecent Máté Péternek a Liteksz Lovecs elleni jogosulatlan szereplése miatt, így a magyar bajnok ott lehet a sorozat főtábláján. Az első mérkőzésen Herczeg András csapata hazai környezetben 2-0-ra diadalmaskodott, a múlt csütörtöki visszavágón pedig 2-1-re győzött. Máté az összecsapás utolsó pillanataiban lépett pályára, ám mint utólag kiderült, a játékos neve nem szerepelt a nevezési listán. A bolgárok óvtak az ügyben, ezt azonban most az UEFA illetékesei elutasították.
2010.08.31. 12:30
Stagnált a munkanélküliség az euróövezetben júliusban
Magas szinten stagnált a munkanélküliség az euróövezetben júliusban: a ráta továbbra is 10 százalék. Elemzők is arra számítottak, hogy a munkanélküliség júniushoz képest változatlan lesz az év hetedik hónapjában. A munkanélküliség már sorban az ötödik hónapban stagnált az euróövezetben, de még így is a legmagasabb az euróövezet létrehozatala, 1999 óta. Tavaly júliusban 9,6 százalék volt a munkanélküliség. Az egész Európai Uniót tekintve kissé alacsonyabb szinten, 9,6 százalékon állt a munkanélküliség, amely megegyezik az előző hónapok adataival. Az euróövezetben 16 millióan, a 27 tagországban 23 millióan voltak állás nélkül júliusban - tette közzé az Európai Unió statisztikai hivatala.
Meghosszabbították Czúcz Ottó mandátumát az Európai Bíróságon
Meghosszabbította a magyar kormány Czúcz Ottó bíró mandátumát, így további hat évre ő marad a magyar bíró az Európai Bíróság Törvényszékén - közölte kedden az MTI-vel a luxembourgi székhelyű igazságügyi testület. Ez év augusztus 31-ével a - korábban Elsőfokú Bíróságnak nevezett - Törvényszék bírói karában, ahová minden uniós tagállam egy-egy bírát delegál, lejárt 14 bíró mandátuma, köztük Czúcz Ottóé. Kedden az Európai Bíróság közölte, hogy Czúcz Ottó is a meghosszabbított mandátumú bírák között van, és az erről szóló magyar kormányzati döntést a tagállami kormányokat képviselő Tanács is hivatalosan megerősítette.

References: bíróság 
 bíróság 
 bíróság 
 bíróság 
 bíróság 
 bíróság 
 Bíróság 
 Bíróság